《游洞岩》
宋代·徐文卿

跨马绝风烟，夜与云俱宿。
弹琴向窗间，微月挂森木。
晓行岩上路，一溪缘净绿。
路穷入其中，溪流贯山腹。
岩开类天设，石乱疑鬼伏。
水从何自来，乃尔莹心目。
岩前野僧居，种桃满空谷。
惜已过芳时，不见花芬馥。
平生青霞志，耻受红尘辱。
老我茅三间，兹山疑可卜。

作者简介：信州玉山人，字斯远，号樟丘。徐人杰子。师事朱熹。宁宗嘉定四年进士。工诗，与赵蕃、韩淲齐名。有《萧秋诗集》。